《喜雪上太守》
宋代·朱长文

筑坛精祷意通神，零雨先期泽此民。
骤作六花犹及腊，更迟一日即回春。
斜飘燕寝初惊密，平压高楼渐喜匀。
千里山河忘险秽。十门坊市绝埃尘。
谢庭贺燕凌晨集，郢曲歌声遇景新。
细入吟窗粘冻笔，轻随舞袖落花茵。
膠舟渐进危墙远，汲井弥甘短绠伸。
遍壅枯根苏杞柳，巧妆寒叶活松筠。
终朝论息延佳客，几度年丰达紫宸。
力可回天消旱暵，为霖岂独傅岩人。

作者简介：朱长文（1039—1098）北宋书学理论家；字伯原，号乐圃、潜溪隐夫，苏州吴县人（今属江苏苏州），未冠。